KOMISJONI MÄÄRUS (EÜ) nr 1862/2004,

26. oktoober 2004,

millega sätestatakse arbuuside turustusnorm

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, (1) eriti selle artikli 2 lõiget 2,

ning arvestades järgmist:

Arbuusid kuuluvad määruse (EÜ) nr 2200/96 I lisas loetletud toodete hulka, mille jaoks tuleb vastu võtta normid. Komisjoni 16. juuni 1997. aasta määrust (EÜ) nr 1093/97, millega sätestatakse arbuuside turustusstandardid, (2) on muudetud palju kordi. Selguse huvides tuleb seetõttu määrus (EÜ) nr 1093/97 kehtetuks tunnistada ning asendada see alates 1. jaanuarist 2005 uue määrusega.

ON VASTU VÕTNUD KÄESOLEVA MÄÄRUSE:

Artikkel 1

CN-koodi 0807 11 alla kuuluvate arbuuside turustusnormid on esitatud käesoleva määruse lisas.

Norme kohaldatakse kõikides turustusetappides vastavalt määruses (EÜ) nr 2200/96 sätestatud tingimustele.

Lähetamisjärgsetes turustusetappides võib võrreldes ettenähtud normidega esineda:

Artikkel 2

Määrus (EÜ) nr 1093/97 tunnistatakse kehtetuks.

Artikkel 3

Käesolev määrus jõustub kahekümnendal päeval pärast Euroopa Liidu Teatajas avaldamist.

Määrust kohaldatakse alates 1. jaanuarist 2005.

(1) EÜT L 297, 21.11.1996, lk 1. Määrust on viimati muudetud komisjoni määrusega (EÜ) nr 47/2003 (EÜT L 7, 11.1.2003, lk 64).

(2) EÜT L 158, 17.6.1997, lk 21. Määrust on viimati muudetud määrusega (EÜ) nr 907/2004 (ELT L 163, 30.4.2004, lk 50).

LISA

ARBUUSIDE NORMID

I. TOOTE MÄÄRATLUS

Käesolevaid norme kohaldatakse Citrullus lanatus (Thunb.) Matsum. ja Nakai arbuusisortide suhtes, mis tuleb tarbijale müüa värskelt, välja arvatud tööstuslikuks töötlemiseks ettenähtud arbuusid.

II. KVALITEEDINÕUDED

Normidega määratletakse müügivalmis ja pakendatud arbuuside kvaliteedinõuded.

A. Kvaliteedi miinimumnõuded

Võttes arvesse iga klassi erinõudeid ja lubatud hälbeid, peavad arbuusid kõikides klassides olema:

— terved,

— veatud. Mädanenud või toiduks kõlbmatud riknenud tooted ei ole lubatud,

— puhtad, ilma nähtava võõrolluseta,

— taimekahjuriteta,

— taimekahjurite tekitatud kahjustusteta,

— tihked ja piisavalt küpsed. Viljaliha värvus ja maitse peavad vastama piisavale küpsusastmele,

— lõhedeta,

— ebaloomuliku pinnaniiskuseta,

— võõra lõhna ja maitseta.

Arbuusid peavad olema niisuguses valmimisastmes ja seisukorras, et need:

— kannatavad vedu ja käitlemist ning

— jõuavad sihtkohta rahuldavas seisukorras.

B. Küpsuse miinimumnõuded

Arbuusid peavad olema piisavalt suured ja küpsed. Viljaliha murdumisnäitaja peab olema vähemalt 8° Brix, mõõdetuna viljaliha keskpunktist ristlõike kohalt.

C. Liigitamine

Arbuusid liigitatakse kahte järgnevalt määratletud klassi:

i) I klass Selle klassi arbuusid peavad olema hea kvaliteediga ning vastama sordile iseloomulikele omadustele. Neil võib siiski olla kergeid allpool nimetatud vigu, kui need ei mõjuta toote väljanägemist, kvaliteeti, säilivust ega pakendi välimust: — kerged kujuvead, — kerged koore värvivead. Veaks ei loeta heledamat värvust arbuusikoore selles osas, mis on kasvamise ajal vastu maad, — vähesed pindmised kinnikasvanud lõhed, — vähesed pindmised vead, mis on tekkinud hõõrdumisel või käitlemisel. Vigastatud pinda ei tohi olla üle 1/16 viljast. Viljavarre pikkus ei tohi ületada 5 cm.

ii) II klass Sellesse klassi kuuluvad arbuusid, mida ei saa liigitada I klassi, kuid mis vastavad eespool nimetatud miinimumnõutele. Arbuusidel võib olla järgmisi vigu (kui säilivad põhilised omadused kvaliteedi, säilivuse ja pakendamise osas): — kujuvead, — pindmised kinnikasvanud lõhed, — koore värvivead. Koore värviveaks ei loeta heledamat värvust arbuusikoore selles osas, mis on kasvamise ajal vastu maad, — kerged muljutised, — pindmised vead, mis on tekkinud hõõrdumisel, käitlemisel või taimekahjurite tegevuse või taimehaiguste tagajärjel. Vigastatud pinda ei tohi olla üle 1/8 viljast.

III. SUURUSNÕUDED

Suurus määratakse kindlaks iga arbuusi kaalu alusel. Miinimumkaal on 1 kg.

Pakendis arbuuside puhul ei või samas pakendis kõige kergema ja kõige raskema arbuusi kaalu vahe ületada 2 kg (või 3,5 kg, kui kõige kergem arbuus kaalub 6 kg või rohkem).

Lahtiste arbuuside puhul ei ole kaalu ühtlikkus kohustuslik.

IV. HÄLBEID KÄSITLEVAD NÕUDED

Iga pakendi või lahtise partii puhul lubatakse mõningasi hälbeid kvaliteedis ja suuruses toodete suhtes, mis ei vasta pakendil näidatud klassi nõuetele.

A. Kvaliteedihälbed

i) I klass 10 % arbuuside arvust või kaalust, mis ei vasta selle klassi nõuetele, kuid vastab II klassi nõuetele või mida võib erandlikult lubada selle klassi lubatud hälvete piires.

ii) II klass 10 % arbuuside arvust või kaalust, mis ei vasta ei selle klassi ega miinimumnõuetele, välja arvatud mädaplekkidega või muul viisil tarbimiseks kõlbmatuks muutunud tooted.

B. Suurushälbed

Kõikides klassides: 10 % arbuuside arvust või kaalust, mis ei vasta ettenähtud suurusnõuetele, kuid hälve on suurusjärgus 1 kg (raskem või kergem) ettenähtud suurusest.

Seda hälvet ei või mingil juhul kohaldada arbuuside suhtes, mis kaaluvad alla 800 grammi.

V. ESITUSVIISI NÕUDED

A. Ühtlikkus

Iga pakendi või lahtise partii sisu peab olema ühtlik ja sisaldama ainult sama päritoluga, sama sorti ja sama kvaliteediga arbuuse.

Pakendi sisu või lahtise partii nähtav osa peab esindama kogu sisu.

I klassi arbuusid peavad lisaks olema ühtlase kuju ja ühtlase koorevärvusega.

Erandina käesolevale punktile eelnevatest sätetest võib käesoleva määrusega hõlmatud tooteid pakendada müügiks koos teiste värskete puu- ja juurviljadega netokaaluga kuni 3 kilo vastavalt komisjoni määruses (EÜ) nr 48/2003 (1) ettenähtud tingimustele.

B. Pakendamine

Arbuusid peavad olema pakitud nii, et need oleks nõuetekohaselt kaitstud.

Pakendi sisematerjal peab olema uus, puhas ja niisugune, et see ei põhjusta toodetele väliseid ega sisemisi kahjustusi. Kaubanduslike andmetega varustatud materjalide, eelkõige paberi või templite kasutamine on lubatud, kui trükkimisel on kasutatud mürgivaba tinti või etikettide kinnitamisel mürgivaba liimi.

Toodetele kinnitatud etiketid peavad olema sellised, mis eemaldades ei jäta nähtavaid liimijälgi ega kahjusta toote välispinda.

Pakendid või lahtised partiid peavad olema ilma igasuguse võõrolluseta.

Lahtiselt veetavad arbuusid peavad veoki põrandast ja seintest olema eraldatud sobiva kaitsematerjaliga, mis peab olema uus ja puhas ning millest ei jää arbuusidele ebameeldivat maitset ega lõhna.

C. Esitusviis

Arbuuse võib müügiks pakkuda:

— pakendis, sealhulgas suurtes kastides,

— lahtiselt (otselaadimine veokile).

VI. MÄRGISTAMISNÕUDED

Iga pakendi ühel küljel peavad olema loetavate, püsivate ja väljastpoolt nähtavate tähtedega järgmised andmed.

Esimeses lõigus ettenähtud andmeid ei pea pakenditel esitama, kui need sisaldavad väljastpoolt nähtavaid müügipakendeid, millele vastavad andmed on kantud. Nimetatud pakenditel ei tohi olla ühtegi eksitavat märget. Kui nimetatud pakendid pannakse välja kaubaalustel, peavad vastavad märked olema nähtaval vähemalt kahel kaubaaluse küljel.

Kui arbuuse veetakse lahtiselt (otselaadimine veokile), peavad eespool nimetatud andmed sisalduma koorma saatedokumentides, mis pannakse veokis nähtavale kohale.

Sellise esitusviisi puhul ei ole suuruse märkimine kohustuslik.

A. Tunnusandmed

Pakendaja ja/või lähetaja nimi ja aadress

Nimetatud andmeid võib asendada:

— kõikide pakendite puhul (välja arvatud eelpakendid) pakendaja ja/või lähetaja kood, mille on välja andnud vastav ametiasutus ja millele eelneb märge “pakendaja ja/või lähetaja” või samaväärne lühend;

— ainult eelpakendite puhul: ühendusesiseselt müüja nimi ja aadress, millele eelneb märge “pakitud ... jaoks” või samaväärne lühend. Sellisel juhul peab etiketil olema ka vastav pakendaja ja/või lähetaja kood. Müüja esitab koodi tähendusega seotud vajaliku teabe kontrolliga tegelevatele ametiasutustele.

B. Toote liik

— “Arbuusid”, kui pakendi sisu ei ole nähtav.

— Sordinimetus (pole kohustuslik).

— Viljaliha värv, kui see ei ole punane.

— Vajadusel märge “seemneteta”. (2)

C. Toote päritolu

— Päritoluriik ja võimaluse korral tootmispiirkond või riiklik, piirkondlik või kohalik kohanimi.

D. Kaubanduslikud andmed

— Klass.

— Suurus (kui toode sorditakse suuruse järgi) väljendatuna miinimum- ja maksimumkaaluga.

— Ühikute arv (pole kohustuslik).

— Netokaal (pole kohustuslik).

E. Ametlik kontrollmärk (pole kohustuslik)

(1) EÜT L 7, 11.1.2003, lk 65.

(2) Seemneteta arbuusid võivad sisaldada vaegarenenud seemneid ja mõnikord ka väljaarenenud seemneid.